पिंपरी-चिंचवड आणि पुण्यात वाढत्या झाडतोडीविरोधात आम आदमी पार्टीचा अनोखा आवाज!

पुणे/पिंपरी-चिंचवड | शहराच्या वाढत्या अनधिकृत झाडतोडीला रोखण्यासाठी आणि हरित पट्टे वाचवण्यासाठी आम आदमी पार्टीने एक अभिनव आणि जनतेच्या मनात घर करणारी आंदोलनात्मक कृती केली. झाडांची प्रतीकात्मक अंत्ययात्रा काढून झाडांवरील अन्यायाविरोधात तीव्र निषेध व्यक्त करण्यात आला.

शहरात एकामागून एक झाडे पडत असून, ही फक्त हिरवाईची हानी नाही, तर हे भविष्यातील प्रदूषण, कोरडी हवा आणि उष्णतेच्या लाटांचे गंभीर संकेत असल्याचे आम आदमी पार्टीने स्पष्ट केले. पुणे आणि पिंपरी-चिंचवडमध्ये वेगाने होत असलेल्या शहरीकरणामुळे झाडांच्या मूळ अस्तित्वावर गदा येत असून, शहराचा हरित श्वास गमावला जात आहे.

या आंदोलनात शहरातील पर्यावरणप्रेमी, सामाजिक संघटना, तरुण कार्यकर्ते आणि स्थानिक नागरिक मोठ्या संख्येने सहभागी झाले. या उपस्थितीतून निसर्ग रक्षणासाठी लोकांचा भावनिक आणि जबाबदारीचा आवाज उमटल्याचे दिसून आले. काही कार्यकर्त्यांनी झाडांची प्रतिकृती खांद्यावर घेत साश्रू नजरेने अंत्ययात्रा काढली, तर काहींनी फलकांवरून झाडतोडीविरोधात घोषणाबाजी केली.

हेही वाचा     :          महाविद्यालयीन शिक्षण घेतानाच स्पर्धा परीक्षांची तयारी करा; सुष्मिता तावटे

आंदोलनाचे नेतृत्व करत पिंपरी-चिंचवड शहराध्यक्ष रविराज बबन काळे यांनी स्पष्ट शब्दांत सांगितले की, “शहरातील उरलेली हिरवाई वाचवण्यासाठी स्थानिक प्रशासनाने तातडीने आणि कडक उपाययोजना कराव्यात. केवळ वृक्षलागवड पुरेशी नाही, तर विद्यमान झाडांचे संरक्षण महत्त्वाचे आहे. अन्यथा, वाढता जनआक्रोश अधिक तीव्र आणि व्यापक केला जाईल.”

आंदोलनातून पुढील मागण्या मांडण्यात आल्या:

1. शहरातील झाडतोडीवर तात्काळ बंदी
2. झाडांची संख्या, वय व आरोग्य यांची मोजणी करणारी स्वतंत्र समिती
3. पर्यावरणविषयक गुन्ह्यांसाठी कठोर दंडात्मक कारवाई
4. प्रत्येक विकास प्रकल्पासोबत झाडांचे संवर्धन बंधनकारक करणे
5. नागरिकांच्या सहभागाने निगराणी समिती स्थापन करणे

शहरात होणारी झाडतोड ही विकासाच्या नावाखाली पर्यावरणाचे बळी देण्यासारखी बाब असल्याचे आंदोलनकर्त्यांचे मत होते. झाड म्हणजे फक्त हरित संपत्ती नाही, तर भविष्यातील पिढ्यांचा श्वास, सावली, आणि जीवनाची शाश्वत हमी आहे, असा स्पष्ट संदेश या आंदोलनातून दिला गेला.